**CRNA GORA**

**MINISTARSTVO KULTURE**

NACRT

**ZAKON O IZMJENAMA I DOPUNAMA ZAKONA O NACIONALNOM JAVNOM EMITERU RADIO I TELEVIZIJA CRNE GORE**

Podgorica, januar 2019. godine

**NACRT**

**ZAKON O IZMJENAMA I DOPUNAMA ZAKONA O NACIONALNOM JAVNOM EMITERU RADIO I TELEVIZIJA CRNE GORE**

**Član 1**

U Zakonu o nacionalnom javnom emiteru Radio i Televizija Crne Gore (“Sl.list Crne Gore, br.079/08, 045/12, 043/16 i 054/16) u članu 1 poslije stava 1 dodaje se novi stav, koji glasi:

„Ovaj Zakon se tumači u skladu sa Direktivom o AVM uslugama, Evropskom konvencijom za zaštitu ljudskih prava i osnovnih sloboda i praksom Evropskog suda za ljudska prava.”

**Član 2**

U članu 4 stav 2 tačka 1 poslije riječi ,,radio-difuznih” brišu se riječi: ,,FM i ST”.

Stav 2 tačka 3 mijenja se i glasi:

„emitovanjem Parlamentarnog programa;”

U stavu 5 broj ,,85” zamjenjuje se brojem ,,98”.

**Član 3**

U članu 5 stav 1 mijenja se i glasi:

,,Pored javnih usluga iz člana 4 stav 1 ovog zakona, RTCG može da pruža i komercijalne audio-vizuelne usluge, i to:

1. prodaju programa za reklamne poruke i druge audio-vizuelne komunikacije;
2. plasman proizvoda, u skladu sa zakonom kojim se uređuje oblast elektronskih medija;
3. sponzorstvo;
4. telešoping;
5. audiovizuelne usluge na zahtjev;
6. reemitovanje programa;
7. distribuciju programa (ustupanje prava na emitovanje programa, prodaja programa); i
8. iznajmljivanje tehničko-produkcionih i logističkih resursa, kao AV usluga;”

U stavu 2 riječ ,,Obavljanje” zamjenjuje se riječju ,,Pružanje”.

**Član 4**

U članu 6 riječ ,,i” zamjenjuje se riječju ,,ili”.

**Član 5**

Član 8 briše se.

**Član 6**

U članu 9 dodaje se novi stav, koji glasi:

“Ostvarivanje javnog interesa, u smislu ovog zakona, podrazumijeva nezavisnu i samostalnu proizvodnju, uređivanje i prenos programa i multimedijalnih sadržaja koji nijesu u službi političkih, ekonomskih ili drugih interesa moći.”

U stavu 1 poslije tačke 10 dodaje se nova tačka, koja glasi:

„10a) podstiču i promovišu medijsku pismenost;”

Dosadašnji stav 1 postaje stav 2.

**Član 7**

U članu 9a stav 1 mijenja se i glasi:

,,Programske obaveze iz člana 9 ovog zakona, shodno principima uredničke autonomije i institucionalne nezavisnosti RTCG, kao i visina sredstava i izvor za njihovo finansiranje, definišu se ugovorom između organa državne uprave nadležnog za poslove medija i RTCG (u daljem tekstu: Ugovor).“

U stavu 2 riječi:,,od tri godine“ zamjenjuju se riječju ,,određen“.

U stavu 5 poslije riječi ,,Ugovorom se“ stavlja se zarez i dodaju riječi: ,,shodno principima uredničke nezavisnosti,“.

Poslije stava 7 dodaje se novi stav, koji glasi:

„U roku od 15 dana od dana zaključivanja, Ugovor i njegove izmjene RTCG je dužna da dostavi nezavisnom regulatoru za oblast elektronskih medija.“

U stavu 9 poslije riječi ,,Ugovor” dodaje se riječ ,,značajno”.

Poslije stava 9 dodaje se novi stav, koji glasi:

,,Značajno mijenjanje programskih obaveza iz Ugovora iz stava 10 ovog člana, podrazumijeva promjenu veću od 10% Ugovorom planiranih kvota programskih vrsta za usluge od javnog interesa u okviru tekuće poslovne godine, ukoliko to bitno ne utiče na realizaciju programskih obaveza iz Ugovora.“

Dosadašnji stavovi 8 i 9 postaju stavovi 9 i 10.

**Član 8**

U članu 9b poslije stava 1 dodaje se novi stav, koji glasi:

,,Izuzetno od programskih obaveza definisanih Ugovorom, shodno odluci Savjeta, RTCG može proizvoditi i otkupiti i druge programske sadržaje koji su u skladu sa aktuelnim događajima, misijom, javnim interesom i razvojnom strategijom RTCG.“

Stav 3 mijenja se i glasi:

,, Odredbe Ugovora kojima se utvrđuje finansiranje u smislu stava 3 ovog člana moraju da budu u skladu sa standardima finansijske nezavisnosti i pravilima o državnoj pomoći za javne radio-difuzne usluge.

Dosadašnji stavovi 2 i 3 postaju stavovi 3 i 4.

**Član 9**

Član 9c mijenja se i glasi:

„RTCG može da uvodi značajno nove audio-vizuelne usluge na novim platformama za distribuciju, koje su namijenjene široj javnosti, pod uslovom da iste zadovoljavaju demokratske, socijalne i kulturne potrebe društva i ne dovode do neproporcionalnih posljedica na tržištu koje nijesu nužne za ispunjavanje funkcije javne usluge.

Značajno novom audio-vizuelnom uslugom, u smislu stava 1 ovog člana, smatra se usluga koja se prvi put pruža i bitno se razlikuje od usluga koje pruža RTCG, kao i usluga koja je u velikoj mjeri izmijenjena u pogledu njenog sadržaja, tehničke pripremljenosti, pristupa i ciljne grupe kojoj je namijenjena.

Prijedlog za uvođenje značajno nove audio-vizuelne usluge ili više takvih usluga mora da sadrži tačan opis usluga i opravdanost - njihovog uvođenja, ciljnu grupu na koju se usluge odnose, troškove vršenja usluga i ocjenu mogućih uticaja na konkurentnost na tržištu.

Prije uvođenja značajno nove audio-vizuelne usluge ili više takvih usluga RTCG je dužna da sprovede javnu raspravu shodno članu 9a stav 3 ovog Zakona.

Nakon sprovedene javne rasprave iz stava 4 ovog člana, prijedlog za uvođenje značajno nove audio-vizuelne usluge ili više takvih usluga, RTCG je dužna da dostavi na mišljenje organu nadležnom za zaštitu konkurencije u vezi sa mogućim uticajem nove audio-vizuelene usluge ili više takvih usluga na konkurenciju na relevantnom tržištu.

Komentare i sugestije dobijene posredstvom javne rasprave i mišljenje organa nadležnog za zaštitu konkurencije, RTCG je dužna da dostavi Savjetu nezavisnog regulatora za oblast elektronskih medija.

O uvođenju značajno nove audio-vizuelne usluge ili više takvih usluga odlučuje Savjet nezavisnog regulatora za oblast elektronskih medija.“

**Član 10**

Poslija člana 9c dodaju se tri nova člana, koji glase:

“**Nadzor nad sprovođenjem Ugovora**

Član 9d

,,Nadzor nad sprovođenjem Ugovora, u dijelu koji se odnosi na programske obaveze, sprovodi nezavisni  regulator za oblast elektronskih medija.

RTCG je dužna da, najkasnije do kraja aprila tekuće godine, dostavi nezavisnom regulatoru za oblast elektronskih medija, izvještaj o realizaciji programskih obaveza iz Ugovora za prethodnu godinu, koji je sastavni dio godišnjeg izvještaja o radu RTCG.

Nezavisni regulator za oblast elektronskih medija, dužan je da najkasnije u roku od 60 dana od dana dostavljanja izvještaja iz stava 2 ovog člana, putem svog web-sajta, objavi mišljenje o realizaciji programskih obaveze iz Ugovora za prethodnu godinu.

RTCG je dužna da, na zahtjev nezavisnog regulatora za oblast elektronskih medija, dostavi sve podatke, informacije i dokumenta koja su neophodna za obavljanje nadzora iz stava 1 ovog člana.

Bliže uslove za podnošenje podataka od značaja za sprovođenje nadzora iz stava 1 ovog člana propisuje, posebnim aktom, Savjet nezavisnog regulatora za oblast elektronskih medija.”

**Prelazni period**Član 9e

U slučaju da se u zakonom predviđenom roku ne potpiše Ugovor, primjenjivaće se koncept privremenog mjesečnog finansiranja RTCG.

Pod privremenim mjesečnim finansiranjem podrazumijeva se finansiranje na način definisan članom 16 ovog Zakona.

Do potpisivanja Ugovora RTCG je dužna da svoju ulogu, na principima političke, institucionalne i finansijske nazavisnosti, obavlja u skladu sa javnom obavezom, ciljevima i misijom javnog servisa.

Ugovorne strane dužne su da, u periodu od šest mjeseci nakon isteka zakonom predviđenog roka, potpišu Ugovor.

**Evropska djela**

Član 9f

RTCG je dužna da osigura da evropska djela, definisana u skladu sa zakonom kojim se uređuje oblast elektronskih medija, čine 51% njenog godišnjeg vremena objavljivanja.

RTCG je dužna da najmanje 40% djela iz stava 1 ovog člana emituje izvorno na crnogorskom jeziku, na svakom televizijskom programskom kanalu RTCG.

Najmanje 10% od programsko-produkcionog plana opredijeljenog za tekuću godinu, RTCG je dužna da osigura za nabavku evropskih djela nezavisnih proizvođača, od čega polovina tih sredstava mora biti namijenjena za djela proizvedena izvorno na crnogorskom jeziku.

Izuzetno od stava 3 ovog člana, a u slučaju da djela proizvedena izvorno na crnogorskom jeziku ne zadovoljavaju propisane kriterijume utvrđene opštim uslovima poslovanja, odnos ulaganja odrediće se u odnosu na programske potrebe i tržišnu ponudu nabavke evropskih djela.

Način i postupak za odabir programa iz stava 3 ovog člana utvrđuje se opštim uslovima poslovanja RTCG koji se objavljuju na internet stranici RTCG.

Izvještaj o realizaciji odredbe stava 3 ovog člana generalni direktor RTCG je dužan da dostavi Savjetu RTCG i nezavisnom regulatoru za oblast elektronskih medija, do kraja marta tekuće za prethodnu godinu.”

**Član 11**

U članu 10 poslije stava 1 dodaje se novi stav, koji glasi:

,,RTCG ne može da prima sponzorstva i druge oblike donacija za informativne i političke programske sadržaje.”

**Član 12**

U članu 12 stav 2 tačka 3 mijenja se i glasi:

„3) imenovanje Ombudsmana RTCG i propisivanje i sprovođenje procedura kojima se omogućava da gledaoci i slušaoci podnose predstavke i prigovore na rad RTCG.”

**Član 13**

U članu 14 poslije stava 1 dodaje se novi stav, koji glasi:

,,Novinari zaposleni u RTCG za svoj rad ne mogu primati naknade od eksternih pravnih i fizičkih lica.”

**Član 14**

U članu 15 poslije tačke 5 dodaje se nova tačka, koja glasi:

5a) iz donacija međunarodnih organizacija namijenjenih tehnicko-tehnoloskoj i programskoj podršci i stručnom usavršavanju, u javnom interesu;

**Član 15**

U članu 15a stav 1 riječi: ,,ne može” zamjenjuju se riječima: ,,ne smije”.

U stavu 2 riječ ,,Savjet” zamjenjuje se riječima: ,,Upravni odbor RTCG”.

**Član 16**

U članu 16 poslije stava 1 dodaje se novi stav, koji glasi:

,,Način i uslovi obezbjeđivanja sredstava iz budžeta Crne Gore ne smiju uticati na uredničku nezavisnost i samostalnost RTCG.“

Dosadašnji stavovi 2 i 3 postaju stavovi 3 i 4.

**Član 17**

U članu 16a poslije riječi ,,komercijalnih” dodaju se riječi: ,,audio ili”.

**Član 18**

Poslije člana 16a dodaje se novi član, koji glasi:

**,,Trajanje oglašavanja i telešopinga**

**Član 16b**

U programima nacionalnog javnog emitera Radio i Televizija Crne Gore trajanje oglašavanja ne smije prelaziti 10% (šest minuta) po satu emitovanog programa.

U programima nacionalnog javnog emitera Radio i Televizija Crne Gore trajanje oglašavanja ne smije prelaziti četiri minuta u udarnim terminima (20.00 – 22.00) po satu emitovanog programa.

U jednom satu emitovanja programa nacionalnog javnog emitera Radio i Televizija Crne Gore tokom dana ne smije biti emitovano više od 15% (devet minuta) oglasa i telešopinga.

**Član 19**

U članu 20 stav 1 tačka 1 riječ ,,i” se briše.

U stavu 1 poslije tačke 1 dodaje se nova tačka, koja glasi:

“1a) Upravni odbor RTCG i“

**Član 20**

Član 22 mijenja se i glasi:

„Savjet:

1. donosi Statut RTCG, uz prethodno pribavljeno mišljenje Upravnog odbora;
2. bira predsjednika i potpredsjednika Savjeta iz reda članova Savjeta, na način i po postupku koji je propisan Poslovnikom o radu Savjeta;
3. imenuje i razrješava članove Upravnog odbora RTCG ( u daljem tekstu: Upravni odbor ), pri čemu odluku o imenovanju donosi nakon sprovedenog javnog konkursa;
4. imenuje i razrješava generalnog direktora RTCG, i sa njim zaključuje ugovor o radu, pri čemu odluku o imenovanju donosi nakon sprovedenog javnog konkursa;
5. imenuje i razrješava Ombudsmana RTCG ( u daljem tekstu: Ombudsman), pri čemu odluku o imenovanju donosi nakon sprovedenog javnog konkursa;
6. donosi opšte akte kojim se uređuju pitanja programskih i profesionalnih standarda u RTCG;
7. usvaja programska dokumenta RTCG;
8. daje saglasnost na Ugovor iz člana 9a ovog zakona;
9. daje saglasnost na prijedlog za uvođenje usluga iz člana 9c ovog zakona;
10. donosi opšti akt o unutrašnjoj organizaciji i sistematizaciji radnih mjesta u RTCG;
11. donosi opšti akt o minimumu procesa rada za vrijeme štrajka zaposlenih;
12. po prethodnom nalazu Ombudsmana RTCG, u vezi sa kršenjem programskih principa utvrđenih zakonom i programskim dokumentima, nalaže odgovarajuće mjere direktoru Radija Crne Gore ili direktoru Televizije Crne Gore;
13. najmanje dva puta godišnje objavljuje Bilten o radu RTCG na web sajtu RTCG;
14. imenuje i razrješava Komisiju za programske sadržaje na albanskom jeziku i jezicima drugih pripadnika manjinskih naroda i drugih manjinskih nacionalnih zajednica;
15. usvaja Pravilnik o postupku imenovanja i nadležnostima Ombudsmana RTCG;
16. donosi Poslovnik o svom radu;
17. daje saglasnost na Poslovnik o radu Upravnog odbora;
18. obavlja i druge poslove, u skladu sa zakonom i Statutom RTCG.“

**Član 21**

Član 23 mijenja se i glasi:

„Nadležni organi upravljanja RTCG dužni su da, najkasnije do kraja juna tekuće godine, stave na uvid javnosti, putem web sajta RTCG:

1. Izvještaj o radu RTCG za prethodnu godinu, sa posebnim osvrtom na primjenu programskih standarda i ostvarivanje obaveza utvrđenih zakonom, Ugovorom iz člana 9a ovog Zakona i programom rada za prošlu godinu;
2. Svaki izvještaj o finansijskom poslovanju RTCG za prethodnu godinu, koji posebno sadrži podatke o korišćenju finansijskih sredstava ostvarenih po osnovu člana 15 stav 1 tačka 1 ovog zakona, sa posebnim osvrtom na obavezu iz člana 15a ovog zakona;
3. Izvještaj ovlašćenog revizora o finansijskom poslovanju RTCG.

Najkasnije 15 dana od dana njihovog zaključivanja odnosno usvajanja Savjet je dužan da, putem web sajta RTCG, stavi na uvid javnosti:

1)     Ugovor iz člana 9a ovog zakona i njegove izmjene;

2)     godišnji program rada i finansijski plan za njegovo izvršenje;

3)     mišljenje Savjeta nezavisnog regulatora za oblast elektronskih medija o realizaciji Ugovora iz člana 9a ovog Zakona za prethodnu godinu.“

**Član 22**

Poslije člana 23 dodaje se novi član koji glasi:

,,**Podnošenje finansijskog izvještaja Skupštini**

**Član 23a**

Savjet je dužan da, najkasnije do kraja juna tekuće godine, dostavi Skupštini izvještaj o finansijskom poslovanju RTCG za prethodnu godinu i izvještaj ovlašćenog revizora o finansijskom poslovanju RTCG za prethodnu godinu.“

**Član 23**

Član 25 mijenja se i glasi:

„Član Savjeta može biti afirmisani stručnjak iz oblasti koja je relevantna za obavljanje djelatnosti RTCG (novinarstvo, pravo, ekonomija, tehničke nauke, sociologija, marketing, radio-difuzija i dr.), koji je crnogorski državljanin, koji ima prebivalište u Crnoj Gori, najmanje visoku stručnu spremu i pet godina radnog iskustva u ovoj oblasti.“

**Član 24**

U članu 26 tačka 4 mijenja se i glasi:

„4) funkcioneri političkih stranaka (predsjednici stranaka, članovi predsjedništva, njihovi zamjenici, članovi izvršnih i glavnih odbora, kao i drugi stranački funkcioneri), najmanje dvije godine od prestanka funkcije;“

Tačka 7 mijenja se i glasi:

„7) lica koja su bračni drugovi lica navedenih u tač. 1 do 5 ovog stava ili se sa njima nalaze u krvnom srodstvu u pravoj liniji, bez obzira na stepen srodstva, u pobočnoj liniji do drugog stepena srodstva i srodstvu po tazbini.“

Poslije stava 1 dodaje se novi stav, koji glasi:

„Članovi Savjeta smatraju se javnim funkcionerima shodno Zakonu o sprječavanju korupcije.”

**Član 25**

Naziv člana 27 mijenja se i glasi:

,,**Imenovanje Savjeta**”.

U članu 27 riječi ,,i razrješava” brišu se.

**Član 26**

U članu 28 stav 3 mijenja se i glasi:

„ Predlagači iz stava 1 tač. 1, 2, 3, 4, 5 i 8 ovog člana mogu zajedno ili odvojeno predložiti po jednog kandidata za člana Savjeta.“

Stav 7 briše se.

Dosadašnji stavovi 8, 9 i 10 postaju stavovi 7, 8 i 9.

**Član 27**

U članu 29 stav 2 riječi:,,radno tijelo Skupštine nadležno za imenovanje (u daljem tekstu: radno tijelo)” zamjenjuje se riječima: ,,Savjet nezavisnog regulatora za oblast elektronskih medija”.

U stavu 3 poslije tačke 1 dodaje se nova tačka, koja glasi:

,, 1a) dokaz da je predloženi kandidat crnogorski državljanin;”

**Član 28**

U članu 30 stav 1 tačka 1 riječ ,,najkasnije” briše se.

**Član 29**

U članu 32 stav 1 mijenja se i glasi:

,,Mandat članova Savjeta počinje danom imenovanja i traje pet godina.“

Poslije stava 3 dodaju se dva nova stava, koji glase:

,,Prilikom imenovanja prvog sastava Savjeta, četiri člana biraju se na pet godina, tri člana na četiri godine, a dva na tri godine.

Članovima prvog sastava Savjeta RTCG trajanje mandata utvrđuje žrijebom predsjednik Skupštine u prisustvu predstavnika ovlašćenih predlagača.“

Član 30

U članu 33 riječi: ,,radno tijelo iz člana 29 stav 2 ovog zakona” zamjenjuju se riječima: ,,predsjednik Skupštine”.

**Član 31**

Naziv člana 36 mijenja se i glasi:

,,**Podnošenje predloga”**

U članu 36 stav 2 mijenja se i glasi:

,,Predlozi za kandidate za članove Savjeta podnose se Savjetu nezavisnog regulatora za oblast elektronskih medija u roku od 40 dana od dana objavljivanja javnog poziva”.

**Član 32**

Član 37 mijenja se i glasi:

,,Savjet nezavisnog regulatora za oblast elektronskih medija dužan je da, u roku od osam dana od dana isteka roka za dostavljanje predloga, objavi listu blagovremenih i potpunih predloga kandidata za članove Savjeta, na način na koji je objavljen javni poziv.

Ako predlagači za člana Savjeta iz člana 28 stav 1 tačka 1,3,5,6 ovog zakona podnesu više odvojenih predloga, Savjet nezavisnog regulatora za oblast elektronskih medija daće svoje mišljenje o kandidatima za člana Savjeta iz ovih kategorije na osnovu sljedećih kriterijuma:

1) biografije i iskustva na osnovu kojih se može utvrditi da su se u javnom životu istakli zalaganjem za zaštitu slobode medija i izražavanja, poštovanje demokratskih načela i vladavinu prava, izgradnju i unapređenje vrijednosti ustavnog poretka Crne Gore, razvoj civilnog društva, odbranu ljudskih prava i sloboda, promociju kulture, nauke ili umjetnosti;

2) intervjua na osnovu kojeg se može utvrditi da kandidat posjeduje viziju stanja i razvoja RTCG, kao i lični doprinos koji mogu pružiti u ostvarivanju misije RTCG kao nacionalnog javnog emitera;

3) broja i relevantnosti registrovanih nevladinih organizacija koje su podržale kandidaturu.

 Savjet nezavisnog regulatora za oblast elektronskih medija dužan je da, u roku od 20 dana od dana isteka roka za dostavljanje predloga, blagovremene i potpune predloge kandidata za člana Savjeta, kao i mišljenje o kandidatima iz stava 2 ovog člana, dostavi nadležnom skupštinskom odboru.

Nadležni Skupštinski odbor dužan je da, u roku od 20 dana od dana prijema predloga iz stava 3 ovog člana, obavi intervju sa kandidatima za člana Savjeta iz stava 2 ovog člana, te da na osnovu intervjua i mišljenja Savjeta nezavisnog regulatora za oblast elektronskih medija utvrdi predlog kandidata iz ovih kategorija.

Nadležni skupštinski odbor dužan je da, u roku od 30 dana od dana prijema predloga iz stava 3 ovog člana, utvrdi predlog liste za imenovanje Savjeta, te izvrši javno predstavljanje kandidata sa predložene liste i kvalifikacije kandidata objavi na web sajtu Skupštine.

Predlog liste za imenovanje članova Savjeta, sa obrazloženjem i izvještajem o sprovedenom postupku, nadležni skupštinsi odbor dostavlja Skupštini na odlučivanje.”

**Član 33**

U članu 38 stav 1 broj ,,5” zamjenjuje se brojem ,,6”.

U stavu 2 poslije riječi ,,Savjeta” stavlja se zarez i dodaju se riječi: ,,odnosno cjelokupnu listu potvrđuje ili ne potvrđuje.”

Poslije stava 2 dodaju se dva nova stava, koji glase:

,,Obrazloženu odluku iz stava 2 ovog člana, Skupština je dužna da objavi u "Službenom listu Crne Gore" i na web-sajtu Skupštine.

Protiv odluke iz stava 3 ovog člana može se pokrenuti upravni spor u roku od 20 dana od dana dostavljanja odluke.“

**Član 34**

U članu 39 stav 2 riječi:,,radno tijelo dužno je” zamjenjuju se riječima:,,predsjednik Skupštine dužan je”.

Stav 3 mijenja se i glasi:

,,Mandat člana Savjeta imenovanog po ponovnom javnom pozivu traje shodno mandatu kandidata iz kategorije predlagača, koji ga predlaže u ponovnom postupku.”

**Član 35**

U članu 43 stav 1 riječi: ,,radno tijelo” zamjenjuju se riječina: ,,nadležni skupštinski odbor”.

Poslije stava 2 dodaju se dva nova stava koji glase:

,, Obrazloženu odluku iz stava 2 ovog člana, Skupština je dužna da objavi u "Službenom listu Crne Gore" i na web-sajtu Skupštine.

Protiv odluke iz stava 3 ovog člana može se pokrenuti upravni spor u roku od 30 dana od dana dostavljanja odluke.“

**Član 36**

Član 44 briše se.

**Član 37**

U članu 45 stav 1 riječi:,,radno tijelo je dužno“ zamjenjuju se riječima:,,predsjednik Skupštine je dužan“.

U stavu 4 riječ ,,stav 2” briše se.

**Član 38**

U članu 46 riječ ,,sedam” zamjenjuje se riječju ,,pet”.

**Član 39**

Član 47 briše se.

**Član 40**

U članu 48 poslije stava 8 dodaje se novi stav koji glasi:

,,Zapisnik sa sjednica Savjeta objavljuje se na web sajtu RTCG pet radnih dana nakon usvajanja.”

**Član 41**

Poslije člana 48 dodaju se sedam novih članova koji glase:

,,**Nadležnosti Upravnog odbora**

**Član 48a**

Upravni odbor:

1. usvaja planove rada, izvještaje o radu i periodične i godišnje obračune RTCG;
2. usvaja investicione i finansijske planove RTCG;
3. usvaja finansijski izvještaj RTCG za prethodnu godinu, kao i izvještaj ovlašćenog revizora;
4. bira ovlašćenog revizora periodičnih i godišniih obračuna;
5. donosi odluke o kupovini, prodaji i stavljanju imovine RTCG pod hipoteku, u skladu sa zakonom;
6. donosi odluke o uzimanju bankarskih kredita i davanju finansijskih garancija, u skladu sa zakonom;
7. daje saglasnost na odluke generalnog direktora i ugovore kojim se RTCG obavezuje da izvrši plaćanje u ukupnom iznosu većem od iznosa utvrđenog Statutotom RTCG;
8. daje saglasnost na promjenu budžetskih alokacija;
9. uz saglasnost Savjeta, donosi Poslovnik o svom radu;
10. obavlja i druge poslove u skladu sa zakonom i Statutom RTCG.

Upravni odbor je dužan da se, u interesu javnosti, stara da se javna sredstva za rad RTCG koriste u skladu sa zakonom i ugovorom.

**Broj članova Upravnog odbora**

**Član 48b**

Upravni odbor ima pet članova.

**Mandat Upravnog odbora**

**Član 48c**

Mandat Upravnog odbora počinje danom imenovanja i traje pet godina.

Isto lice može najviše dva puta biti imenovano za člana Upravnog odbora.

**Kriterijumi za člana Upravnog odbora**

**Član 48d**

Član Upravnog odbora može biti afirmisani stručnjak sa najmanje 10 godina radnog iskustva iz oblasti finansija, ekonomije ili prava, koji je crnogorski državljanin, koji ima prebivalište u Crnoj Gori i najmanje visoku stručnu spremu.

Na kandidate za izbor članova Upravnog odbora primjenjivaće se član 26 ovog zakona.

**Imenovanje Upravnog odbora**

**Član 48e**

Članove Upravnog odbor imenuje Savjet, na osnovu javnog konkursa.

**Razrješenje člana Upravnog odbora**

**Član 48f**

Savjet će razriješiti člana Upravnog odbora i imenovati drugog, ukoliko:

1) podnese zahtjev za razrješenje;

2) ako se utvrdi da je prilikom imenovanja dao o sebi netačne podatke ili je propustio da iznese podatke ili okolnosti koji su bitni za imenovanje;

3) ako je u toku trajanja mandata nastupila neka od okolnosti iz člana 26 ovog Zakona;

4) ako ne prisustvuje sjednicama Upravnog odbora duže od šest mjeseci;

5) ako zbog bolesti na osnovu nalaza nadležne zdravstvene ustanove nije u mogućnosti da obavlja dužnost člana Upravnog odbora duže od 6 mjeseci;

6) ako redovno ne izvršava obaveze utvrđene Poslovnikom o radu Upravnog odbora;

7) ako svojim djelovanjem postupa protivno ovom Zakonu i opštim aktima RTCG.

Savjet donosi odluku o razrješenju člana Upravnog odbora nakon sprovedenog postupka, u kome je članu Upravnog odbora, protiv kojeg je pokrenut postupak, omogućeno da se izjasni o okolnostima razrješenja.

**Naknade članovima Upravnog odbora**

**Član 48g**

Članovi Upravnog odbora imaju pravo na mjesečnu naknadu u bruto iznosu u visini prosječne bruto zarade zaposlenih u RTCG u mjesecu koji prethodi isplati naknade, kao i na naknadu troškova u vezi sa vršenjem dužnosti člana Upravnog odbora, u skladu sa Statutom RTCG.”

**Član 42**

U članu 49 stav 1 riječ ,,pet” zamjenjuje se riječju ,,deset”.

**Član 43**

Poslije člana 53 dodaju se pet novih članova koji glase:

**,,Kriterijumi za Ombudsmana**

**Član 53a**

Ombudsman može biti afirmisani medijski stručnjak sa najmanje 10 godina radnog iskustva u elektronskim medijima, koji ima prebivalište u Crnoj Gori, koji je crnogorski državljanin i ima najmanje visoku stručnu spremu.

Za Ombusmana ne može biti imenovano lice koje po ovom Zakonu ne može biti član Savjeta RTCG.

Na kandidate za izbor Ombudsmana neće se primjeljivati odredba člana 26 stav 1 tačka 3 ovog zakona.

**Nadležnosti Ombudsmana**

**Član 53b**

Ombudsman je u svom radu nezavisan.

Ombudsman:

1) razmatra predstavke i prigovore slušalaca, gledalaca i korsinika portala RTCG;

2) razmatra povrede ljuskih prava i diskriminacije bilo koje vrste u emitovanim programskim sadržajima;

3) prati poštovanje programskih principa RTCG;

4) prati poštovanje prava građana na slobodu govora, prava na dostupnost medija, prava na tačnu i provjerenu informaciju, prava na demanti;

5) kvartalno dostavlja izvještaje o svom radu Savjetu;

6) obavlja svoju nadženost shodnu Pravilniku o postupku imenovanja i nadležnostima Ombudsmana, koji usvaja Savjet;

7) daje preporuke uredništvu RTCG i predstavlja medijatora u dvosmjernoj komunikaciji između medija i javnosti;

Nakon što se Savjet upozna sa izvještajima i preporukama Ombudsmana, izvještaji i preporuke se objavljuju na sajtu RTCG.

**Mandat Ombudsmana**

**Član 53c**

Mandat Ombudsmana počinje danom imenovanja i traje tri godine.

Isto lice može najviše dva puta biti imenovano za Ombudsmana.

**Imenovanje Ombudsmana**

**Član 53d**

Ombudsmana imenuje Savjet, na osnovu javnog konkursa.

**Razrješenje Ombudsmana**

**Član 53e**

Ombudsmana razrješava Savjet.

Savjet će razriješiti Ombudsmana ukoliko :

1) podnese zahtjev za razrješenje;

2) se utvrdi da je prilikom imenovanja dao o sebi netačne podatke ili je prosputio da iznese podatke ili okolnosti koji su bitni za imenovanje;

3) je u roku trajanja mandata nastupila neka od okolnoosti iz člana 26 ovog Zakona;

4) redovno ne izvrašava obaveze utvrđene Pravilnikom o postupku imenovanja i nadležnostima Ombudsmana;

5) svojim djelovanjem postupa protivno ovom Zakonu i opštim aktima RTCG;

6) zbog bolesti na osnovu nalaza nadležne zdravstvene ustanove nije u mogućnosti da obavlja dužnost Ombudamana duže od 6 mjeseci i

7) u drugim slučajevima predviđenim Statutom.

Savjet donosi odluku o razrješenju Ombudsmana nakon sprovedenog postupka, u kome su utvrđene sve relevantne okolnosti, i u kome je Ombudsmanu omogućeno da se izjasni o svim okolnostima”.

**Član 44**

U članu 54 stav 1 poslije tačke 6 dodaju se dvije nove tačke, koje glase:

“7) načinu sprovođenja i uslovima javnog konkursa za imenovanje članova Upravnog odbora;

8) načinu sprovođenja i uslovima javnog konkursa za imenovanje Ombudsmana. ”

**Član 45**

Poslije člana 64 dodaju se sedam novih članova, koji glase:

**Pokretanje postupka imenovanja novog Savjeta**

**Član 65**

Predsjednik Skupštine dužan je da, u roku od osam dana od dana stupanja na snagu ovog zakona, pokrene postupak za imenovanje članova Savjeta, u skladu sa ovim zakonom.

Prvu sjednicu novoizabranog Savjeta saziva predsjednik Skupštine, u roku od 15 dana od kada je Skupština potvrdila imenovanje članova Savjeta.

**Nastavak rada Savjeta**

**Član 66**

Dosadašnji Savjet nastavlja sa radom, sa nadležnostima utvrđenim ovim zakonom, do imenovanja novog Savjeta, u skladu sa ovim zakonom.

**Nastavak rada direktora**

**Član 67**

Generalni direktor, direktor Radija Crne Gore i direktor Televizije Crne Gore nastavljaju sa radom do isteka mandata na koji su imenovani.

**Imenovanje Upravnog odbora**

**Član 68**

Upravni odbor iz člana 48a ovog zakona imenovaće se u roku od 90 dana od dana usvajanja Statuta RTCG.

**Imenovanje Ombudsmana**

**Član 69**

Ombudsman iz člana 53a ovog zakona imenovaće se u roku od 90 dana od dana usvajanja Statuta RTCG.

**Usklađivanje Statuta  
Član 70**

Savjet je dužan da, u roku od 90 dana od dana stupanja na snagu ovog zakona, uskladi Statut RTCG sa ovim zakonom.

**Rok za donošenje propisa**

**Član 71**

Akt iz člana 9d stav 5 ovog zakona Savjet nezavisnog regulatora za oblast elektronskih medija donijeće u roku od 90 dana od dana stupanja na snagu ovog zakona.“

**Član 46**

Ovaj zakon stupa na snagu osmog dana od dana objavljivanja u "Službenom listu Crne Gore".